Leder

Bevæpning, igjen

Justisdepartementet er i ferd med å snikinnføre bevæpning av politiet. Foto:Kyrre Lien,VG

Norge har inntil nylig hatt verdens best bevæpnede ubevæpnede politi.

Justisdepartementet fortsetter sitt arbeid for å snikinnføre bevæpningen av politiet. I går ble det kjent at Politidirektoratet skal kunne gi politiet fullmakt til å bære våpen hver dag i perioder på opptil tre måneder. «Jeg understreker at dette ikke endrer prinsippet om at norsk politi skal være ubevæpnet», uttaler statssekretær Hans J. Røsjorde fra Fremskrittspartiet i en pressemelding.

Det siste er en klønete form for nytale. At politiet skal kunne bære våpen daglig i perioder på opptil tre måneder uten ytterligere tillatelser er nettopp et brudd med prinsippet om at norsk politi skal være ubevæpnet. Det er et radikalt unntak fra praksis. Det omgår viljen til stortingsflertallet. Det går mot anbefalingene til en rekke tunge fagmiljøer. Og det burde i det minste ha vært gjenstand for en grundig demokratisk debatt.

Vi har ved flere anledninger tatt til orde mot en generell bevæpning av politiet. Norge har inntil nylig hatt verdens best bevæpnede ubevæpnede politi. Siden 2012 har politiet, etter anbefalinger fra blant annet Gjørv-kommisjonen, som en permanent ordning benyttet seg av såkalt fremskutt lagring, hvilket betyr at det har våpnene lett tilgjengelig i kjøretøyene. I land hvor politiet bærer skytevåpen daglig, opererer man med langt høyere tall på skadete og drepte i konfrontasjoner mellom ordensmakt og lovbrytere. Vi er så langt ikke blitt presentert for eksempler på episoder her til lands hvor utfallet hadde blitt bedre om politiet gikk bevæpnet.

Så lever vi i en tid hvor terrortrusselen kan forandre seg fra uke til uke, og hvor ordensmakten kan bli nødt til å bringe våpen inn i situasjoner og på områder hvor det tidligere var utenkelig, som for eksempel på Stortinget. Dette er vurderinger som må gjøres fortløpende i forhold til utviklingen. Det viktige er at dette vurderes som situasjonsbestemte eller midlertidige situasjoner som evalueres fortløpende.

«Fravær av våpen gjør at norsk politi, som ett av de få i verden, bruker hodet og tenker seg om før de går inn i situasjon», sa politimannen Jan ErikHaugland til VG i forrige uke, etter å ha levert sin masteroppgave på Politihøyskolen om veksten i væpnede oppdrag i forrige uke. Haugland har også personlig erfaring fra problemstillingen. Hans datter overlevde massakren på Utøya 22. juli 2011, og det var hennes telefon til faren på operasjonssentralen i Politihuset, som først varslet det offisielle Norge om hva som skjedde. Hauglands ord er i pakt med de klokeste og mest reflekterte tradisjoner i en polititradisjon vi er stolte av. Vi mener det bør få fortsette slik.

Publisert: 14.02.15 kl. 08:47

Mer om Politiet